**Primește-mă !...**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primește-mă în seara care vine,

sunt un pribeag cu suflet rătăcit,

mânat de doruri sfinte către tine

precum ursitele mi-au prorocit.

Primește-mă în casă, nu te teme,

să îmi urezi în prag și bun venit,

aduc cu mine dalbe crizanteme

să-ți mângâie surâsul răvășit.

Am regăsit poveștile uitate,

ți le voi spune să adormi ușor

cu gândurile toate adunate

sub aripa întinsă-a unui dor.

Când zorii vor ajunge la fereastră

eu voi pleca fără să spun ceva,

vor plânge crizantemele în glastră

de dorul meu și de uitarea ta.